บาทเปิด 31.89/91 บาทต่อดอลลาร์
เงินบาทเปิดตลาด 31.89/91 บาทต่อดอลลาร์ แนวโน้มแกว่งในกรอบ 31.80-32.00 บาทต่อดอลลาร์ จับตาประชุมกนง.-ติดตามคืบหน้าสงครามการค้าจีนและสหรัฐฯ
8 พ.ค. 2562

เงินบาทเปิดตลาด 31.89/91 บาทต่อดอลลาร์ แนวโน้มแกว่งในกรอบ 31.80-32.00 บาทต่อดอลลาร์ จับตาประชุมกนง.-ติดตามคืบหน้าสงครามการค้าจีนและสหรัฐฯ
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ทีระดับ 31.89/91 บาท/ดอลลาร์ ใกล้เคียงจากช่วงเย็นวานนี้ที่ปิดตลาดที่ระดับ 31.90 บาท/ดอลลาร์
ทิศทางของเงินบาทวันนี้ ตลาดคงให้ความสนใจไปที่ผลการประชุมคณะกรรมการนโยบายการเงิน (กนง.) ในช่วงบ่ายวันนี้ แต่ตลาดยังคาดการณ์ว่า กนง.จะมีมติคงอัตราดอกเบี้ยนโยบายไว้ในระดับเดิมที่ 1.75% ไปก่อน ขณะเดียวกันต้องจับตาดูว่ารอบนี้ กรรมการ กนง.จะมีเสียงแตกในเรื่องการขึ้นและคงดอกเบี้ยเพิ่มมากขึ้นหรือไม่ด้วย
"บาทวันนี้คงแกว่งในกรอบแคบ คงต้องรอดูผลประชุม กนง. แต่ตลาดยังคาดว่าน่าจะคงดอกเบี้ยต่อ และต้องจับตาดูด้วยว่ารอบนี้ กรรมการจะเสียงแตกเพิ่มขึ้นหรือไม่" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.80-32.00 บาท/ดอลลาร์ อย่างไรก็ดี ตลาดเริ่มกลับมาให้ความสนใจกับกรณีสงครามการค้าระหว่างสหรัฐและจีนอีกครั้ง